DA Den Europæiske Unions Tidende L 179/77

EFTA-TILSYNSMYNDIGHEDENS AFGØRELSE

nr. 20/14/KOL

af 29. januar 2014

om 92. ændring af de proceduremæssige og materielle regler for statsstøtte

EFTA-TILSYNSMYNDIGHEDEN HAR —

UNDER HENVISNING til aftalen om Det Europæiske Økonomiske Samarbejdsområde (1), særlig artikel 61-63 og protokol 26,

UNDER HENVISNING til aftalen mellem EFTA-staterne om oprettelse af en tilsynsmyndighed og en domstol (2), særlig artikel 5, stk. 2, litra b), og artikel 24, og

Ud fra følgende betragtninger:

Kapitlet om skibsbygning i EFTA-Tilsynsmyndighedens retningslinjer for statsstøtte (3) udløb den 31. december 2013 (4)

Dette kapitel svarede til Fællesskabets rammebestemmelser for statsstøtte til skibsbygning (5), som også udløb den 31. december 2013 (6).

Den 6. december 2013 offentliggjorde Europa-Kommissionen (»Kommissionen«) en meddelelse om forlængelse af anvendelsen af rammebestemmelserne for statsstøtte til skibsbygning indtil den 30. juni 2014 (7).

Som anført i punkt 10 i Fællesskabets rammebestemmelser har Kommissionen til hensigt at lade bestemmelserne om innovationsstøtte til skibsbygning indgå i Fællesskabets rammebestemmelser for statsstøtte til forskning og udvikling og innovation og at indarbejde bestemmelserne om regionalstøtte til skibsbygning i retningslinjerne for statsstøtte med regionalt sigte.

Den 19. juni 2013 vedtog Europa-Kommissionen nye retningslinjer for statsstøtte med regionalt sigte for 2014-2020. EFTA-Tilsynsmyndigheden (»Tilsynsmyndigheden«) har også vedtaget nye retningslinjer for statsstøtte med regionalt sigte for 2014-2020. Begge sæt retningslinjer træder dog først i kraft fra og med den 1. juli 2014.

Kommissionen er også ved at revidere rammebestemmelserne for statsstøtte til forskning og udvikling og innovation. Vedtagelsesdatoen for de nye rammebestemmelser for statsstøtte til forskning og udvikling og innovation er ukendt på nuværende tidspunkt, men Kommissionen har til hensigt at afslutte denne proces inden den 30. juni 2014.

I betragtning af, at Tilsynsmyndigheden regner med at udvide de generelle horisontale bestemmelser til også at gælde for skibsbygningsindustrien, som fastsat i punkt 10 i Tilsynsmyndighedens retningslinjer for skibsbygning, og for at sikre en ensartet anvendelse af statsstøttereglerne i hele Det Europæiske Økonomiske Samarbejdsområde, bør anvendelsesperioden for det nuværende kapitel i Tilsynsmyndighedens retningslinjer for statsstøtte til skibsbygning forlænges.

Kommissionen og EFTA-staterne er blevet hørt —

VEDTAGET DENNE AFGØRELSE:

Artikel 1

Første punktum i punkt 35 i kapitlet om skibsbygning i EFTA-Tilsynsmyndighedens retningslinjer for statsstøtte affattes som følger:

»(35) Tilsynsmyndigheden anvender de principper, der er fastsat i disse retningslinjer, indtil den 30. juni 2014.«

Artikel 2

Kun den engelske udgave af denne beslutning er autentisk.

Udfærdiget i Bruxelles, den 29. januar 2014. På EFTA-Tilsynsmyndighedens vegne Oda Helen SLETNES Formand Frank BÜCHEL Medlem af kollegiet

(1) »EØS-aftalen«.

(2) »Tilsyns- og domstolsaftalen«.

(3) EUT L 31 af 31.1.2013, s. 77, EØS-tillæg nr. 7 af 31.1.2013, s. 1.

(4) Se punkt 35 i EFTA-Tilsynsmyndighedens retningslinjer for statsstøtte til skibsbygning.

(5) EUT C 364 af 14.12.2011, s. 9.

(6) Se punkt 35 i EFTA-Tilsynsmyndighedens retningslinjer for statsstøtte til skibsbygning.

(7) EUT C 357 af 6.12.2013, s. 1.